ORI พุ่งกว่า 7% นิวไฮตั้งแต่เข้าตลาดฯ ลุ้นกำไรปี 60 โตกระฉูด
ORI พุ่งกว่า 7% นิวไฮตั้งแต่เข้าตลาดฯ ลุ้นกำไรปี 60 โตกระฉูด ล่าสุด ณ เวลา 11.02 น. ราคาอยู่ที่ 13.00 บาท บวก 0.90 บาท หรือ 7.44% สูงสุดที่ 13.00 บาท ต่ำสุดที่ 12.20 บาท มูลค่าซื้อขายที่ 67.19 ล้านบาท 
5 เม.ย. 2560

ผู้สื่อข่าวรายงานว่า ราคาหุ้นบริษัท ออริจิ้น พร็อพเพอร์ตี้ จำกัด (มหาชน) หรือ ORI ณ เวลา 11.02 น. ราคาอยู่ที่ 13.00 บาท บวก 0.90 บาท หรือ 7.44% สูงสุดที่ 13.00 บาท ต่ำสุดที่ 12.20 บาท มูลค่าซื้อขายที่ 67.19 ล้านบาท โบรกฯ แนะ “ซื้อ” ชูเป้า 13.26 บาท โดยราคาหุ้นปรับตัวสูงสุดตั้งแต่เข้าตลาด เมื่อวันที่ 7 ตุลาคม 2588 ที่ระดับ 4.85 บาท

นายพีระพงศ์ จรูญเอก ประธานเจ้าหน้าที่บริหาร ORI เปิดเผยว่า ผลการดำเนินงานในปี 60 มั่นใจว่าทั้งยอดขายและกำไรจะสามารถเติบโตได้อย่างต่อเนื่อง เนื่องจากเมื่อเปิดพรีเซลโครงการแรกของปี คือโครงการนอตติ้ง ฮิลล์ สุขุมวิท 105 เมื่อวันที่ 25 มี.ค.ได้รับกระแสตอบรับที่ดี
ขณะที่ตั้งแต่ไตรมาส 2 เป็นต้นไป เชื่อว่ากำลังซื้อในธุรกิจอสังหาริมทรัพย์จะทยอยฟื้นตัวอย่างต่อเนื่อง และบริษัทยังมีโครงการรอเปิดในปีนี้อีกถึง 8 โครงการ รวมถึงมีการกระจายพอร์ตธุรกิจไปสู่ธุรกิจที่สร้างรายได้หมุนเวียน เช่น โรงแรม คอมมูนิตี้มอลล์ด้วย ซึ่งมั่นใจว่าจะสามารถทำยอดขายได้ถึง 1.3 หมื่นล้านบาทตามเป้าหมายที่วางไว้
ปัจจุบัน ORI  มีโครงสร้างธุรกิจหลากหลาย ประกอบด้วย 1.ธุรกิจพัฒนาที่อยู่อาศัยเพื่อการขาย (Project Development Business) โดยเปิดตัวโครงการคอนโดมิเนียมมาแล้ว 35 โครงการ มูลค่ารวม 29,008 ล้านบาท 2.ธุรกิจที่สร้างรายได้หมุนเวียนต่อเนื่อง (Recurring Income Business) เช่น โรงแรม เซอร์วิสอพาร์ตเมนท์ ค้าปลีก 3.ธุรกิจบริการ (Service Business) เช่น ธุรกิจการจัดการอสังหาริมทรัพย์ ธุรกิจตัวแทนซื้อ ขาย เช่า อสังหาริมทรัพย์ ธุรกิจที่ปรึกษาด้านอสังหาริมทรัพย์ และยังมีวิสัยทัศน์ในการขยายประเภทธุรกิจใหม่ๆ อย่างต่อเนื่อง เพื่อให้เป็นผู้ประกอบการอสังหาริมทรัพย์แบบครบวงจร
ด้าน ดีบีเอส วิคเคอร์ส (ประเทศไทย) แนะนำ “ซื้อ”ORI ราคาเป้าหมาย 13.26 บาท/หุ้น โดยคาดว่าอัตราการเติบโตกำไรปีนี้และปีหน้าสูงสุดในอุตสาหกรรมที่อยู่อาศัยเป็น 81% และ 34% เทียบจากปีก่อน และถือเป็นการทำสถิติสูงสุดใหม่อย่างต่อเนื่อง ประเมินราคาพื้นฐานด้วยวิธี SOP ราคาปิดมีส่วนเพิ่มได้อีก 18% นอกจากนี้ในอนาคตบริษัทจะมีรายได้ค่าเช่าจากเซอร์วิส อพาร์ทเม้นต์ในทำเลที่ดีมากคือ ทองหล่อ และศรีราชา เป็นต้น